তা এ হলো গিয়ে ওই যে দ্বিতীয়বার লাভপুরে যাই, সেই সময়ের কথা। সেবারকার যাত্রার বিবরণ পরে কখনো বিস্তারিতভাবে দেওয়া যাবে, এখন আবার প্রথমবারের কথায় ফিরে যাই। লাভপুরে পৌঁছই ভরদুপুরে। ইস্টিশানেই জনাকয় ভদ্রলোক আমাদের জন্য অপেক্ষা করছিলেন। রেলগাড়ির কামরা থেকে আমরা নামমাত্রই তাঁরা এগিয়ে এসে আমাদের অভ্যর্থনা জানান, তারপর পথ দেখিয়ে আমাদের নিয়ে যান তারাশঙ্করের বাড়িতে। ইস্টিশান থেকে খানিকটা পথ হেঁটেই সেখানে পৌঁছে যাই। বাড়িটি দেখলুম পায়ে-চলা পথের ডাইনে-বাঁয়ে অনেকখানি জায়গাজমি নিয়ে বেশ-খানিকটা ছড়ানো। ডাইনে দিঘি, মরাই, কাছারিবাড়ি, চণ্ডীমণ্ডপ, দোলমঞ্চ; বাঁয়ে মস্ত বড় উঠোনের পরে অন্দরমহলের ঘরবারান্দা। আমরা যে এসে গেছি, এই খবর পেয়ে তারাশঙ্কর তাঁর ঘর থেকে বেরিয়ে এসে রাস্তার ওপরে দাঁড়িয়ে ছিলেন। আমাদের দেখামাত্র তাঁর চোখে স্বস্তি ফোটে, মুখ হাসিতে ভরে যায়।